Lorentzen glapp gullet med fire hundredeler i tredje sving: - Det er litt kjipt
Han sier selv at et hundredel er 14 centimeter og anslår at han tapte for nederlenderen med rundt en halv meter. – Det er litt surt, men jeg er strålende fornøyd med sølv. Jeg vant 500 meter med én hundredel, så man taper litt og vinner litt. Det er det raskeste jeg har gått på en lavlandsbane, sier Lorentzen til VG. – Jeg kunne kanskje vunnet med et perfekt løp, sier han. Sprinteren fra Bergen er første nordmann med mer enn en skøytemedalje i OL siden Johan Olav Koss tok sitt legendariske trippelgull i Lillehammer-OL for 24 år siden. – Jeg er kjempefornøyd, men det er litt kjipt, medgir sølvvinneren til TV Norge. – Det er stort å være på pallen for andre gang i OL. Han kunne har gjort det og skulle ha gjort det. Jeg tror han føler det slik selv også, sier trener Jeremy Wotherspoon. Han mener gullet røk i den tredje av de fem svingene på 1000 meteren. – Han gikk litt for tidlig inn svingen og var ikke i riktig posisjon. Der tapte han litt fart, mener canadieren som selv har VM-gull på distansen. Han mener «Lorry» mistet 3 – 4 hundredeler på feilen etter ca. 500 meter av løpet. – Den tredje svingen var forskjellen. Han gjorde veldig mye riktig. Men tapte 3 – 4 hundredeler der og 3 – 4 hunderdeler på den påfølgende siste runden, sier Wotherspoon. – Jeg kunne kanskje vært enda råere i inngangen inn mot svingen der. Det kan være at jeg tapte litt på det, sier han og kaller det «veldig spennende» å se Nuis gå. – Jeg lar det synke inn litt, så blir jeg nok kjempefornøyd. Jeg følte det var bra, men jeg kunne vært litt skarpere, fortsetter Lorentzen. I motsetning til da han tok OL-gullet på 500 meter med én hundredel mandag , gikk marginene mot Lorentzen på 1000 meter. Han har sovet litt dårlig om nettene etter sitt livs hittil største opplevelse. – Jeg slitt litt med alt-mulig-greier etter 500 meteren. Det blir mye styr når man tar et OL-gull, forklarer han. I tredje siste par gikk 25-åringen fra Fana inn til ny ledelse med 1:07,99 - 23 hundredeler foran Tae-Yun Kim. Men i siste par kom favoritten Kjeld Nuis og gikk fire fattige hundredeler raskere enn Lorentzen, mens det ble bronse på hjemmehåpet Kim. Nuis tok også gullet på 1500 meter i OL. – Der og da tenker du «shit au», men ser du det i perspektiv er det strålende. Gull og sølv i OL er fantastisk og over forventning. Dette er stort for norsk skøytesport, sier Sondre Skarli, landslagstrener, til VG. – Jeg tror han følte han fikk gjort sitt beste og er fornøyd, sier Skarli. – Jeg hadde inne i meg et mål om tre medaljer, men utad var målet to. Det er over all forventning at vi har fire medaljer og to av dem gull. OL har helt enormt fra start til slutt. Vi hadde litt utur med Sverre (Lunde Pedersen) sitt feilskjær på 1500 meter, så det kunne til og med ha endt opp med fem. Det viser hva laget er i stand til nå. En drømmesesong med et drømme-OL, beskriver Skarli. Sist gang Norge tok mer enn fire skøytemedaljer var også også Lillehammer-OL. I tillegg til de tre Koss-gullene tok Kjell Storelid to sølv i Vikingskipet.Nuis startet klart raskere enn Lorentzen og var 15 hundredeler raskere de første 200 meterne, før det kun skilte tre hundredeler ved 600 meter. Nuis hadde en sterkere avslutning og økte forskjellen til fire hundredeler. Nuis har dermed gull på både 1500 og 1000 meter under lekene i Sør-Korea. Han blir førstemann til å klare bragden siden canadieren Gaetan Boucher gjorde det for 34 år siden.Lorentzens sølv er Norges første medalje på øvelsen siden 1984 da Kai Arne Engelstad tok bronse. Han tangerte Jørn Didriksens sølv fra den første 1000 meteren i OL i 1976. Etter løpet gikk Lorentzen en runde på isen og klappet forsiktig og vinket til publikum. – Jeg er storfornøyd med gull og sølv. Målet var å ta medalje, forteller Lorentzen. Med gull fredag ville Lorentzen blitt andremann i historien til å ta gull på både 500 og 1000 meter. Kun legendariske Eric Heiden har klart det. Henrik Fagerli Rukke ble nummer 32, 2,30 bak Nuis. I Sotsji fire år tilbake ble Lorentzen nummer 11 på 1000 meter. Om åtte dager venter VM i Kina. Sverre Lunde Pedersen avslutter lørdag Norges OL-deltagelse på is-ovalen i Pyeongchang. Han går den 12 runder lange fellesstarten, men blir på grunn av manglende spurtegenskaper ikke regnet blant de største favorittene.
Håvard Holmefjord Lorentzen (25) var fire hundredeler for sen til å bli første olympiske mester fra Norge på 1000 meter. Kjeld Nuis (28) tok gullet.